सैमसन ने राशिद की गेंदों पर लगातार 3 छक्के लगाए; बटलर पहली बार जीरो पर बोल्ड.. PHOTOS
IPL 2023 RR vs GT Moments Samson Hetmyer Catch | Jos Butler, मैच में राजस्थान के ओपनर जोस बटलर IPL करियर में पहली बार जीरो पर आउट हुए। संजू सैमसन ने गुजरात के नंबर-1 बॉलर राशिद खान को छक्कों की हैट्रिक लगाई। रिद्धिमान साहा का कैच पकड़ने में 3 प्लेयर्स टकरा गए।
इंडियन प्रीमियर लीग (IPL) के रोमांचक मुकाबले में रविवार को राजस्थान रॉयल्स ने डिफेंडिंग चैंपियन गुजरात टाइटंस को 3 विकेट से हरा दिया। गुजरात ने 20 ओवर में 7 विकेट पर 177 रन बनाए। जवाब में राजस्थान ने 19.2 ओवर में 7 विकेट खोकर टारगेट हासिल कर लिया।
मैच में राजस्थान के ओपनर जोस बटलर IPL करियर में पहली बार जीरो पर आउट हुए। राजस्थान के कप्तान संजू सैमसन ने राशिद की तीन गेंदों पर लगातार छक्के जड़े। वहीं गुजरात के बल्लेबाज रिद्धिमान साहा का कैच पकड़ने के दौरान तीन प्लेयर्स आपस में टकरा गए और कैच चौथे प्लेयर ने पकड़ा।
इसके अलावा शुभमन गिल ने राजस्थान के देवदत्त पड्डीकल का कैच छोड़ा। जबकि रन आउट होने से बाल-बाल बचे शिमरन हेटमायर ने राजस्थान को मैच जिताया। मैच के ऐसे ही टॉप मोमेंट्स इस खबर में जानेंगे। मैच रिपोर्ट पढ़ने के लिए यहां क्लिक करें...
1. कैच लेने के दौरान तीन प्लेयर्स आपस में टकरा गए
गुजरात टाइटंस की पारी के दौरान पहले ही ओवर में ओपनर रिद्धिमान साहा का कैच पकड़ने के दौरान राजस्थान के तीन खिलाड़ी आपस में टकरा गए। दरअसल मैच का पहला ओवर ट्रेंट बोल्ट कर रहे थे। ओवर की तीसरी गेंद उन्होंने मिडिल स्टंप पर फेंकी। स्ट्राइक एंड पर रिद्धमाना साहा थे।
साहा इसे सीधे खेलना चाहते थे। पर गेंद बल्ले पर सही से नहीं आई और हवा में काफी ऊपर उठ गई। कैच पकड़ने के लिए विकेटकीपर संजू सैमसन, ध्रुव जुरेल और शिमरन हेटमायर दौड़ पड़े। तीनों ने एक-दूसरे को नहीं देखा और आपस में भिड़ गए। साथ ही ये नीचे जमीन पर गिर गए। गेंद इनके शरीर से लगकर गेंदबाज ट्रेंट बोल्ट के पास चली गई, उन्होंने इसे पकड़ लिया और इस तरह साहा पहले ही ओवर में बिना खाता खोले ही पवेलियन लौट गए।
2. शमी ने बटलर को पहला डक दिया
जोस बटलर अपने IPL करियर में पहली बार बिना खाता खोले ही पवेलियन लौट गए। बटलर 2016 में मुंबई इंडियंस से IPL डेब्यू किया था। दरअसल राजस्थान की पारी के दौरान के तीसरा ओवर मोहम्मद शमी कर रहे थे। इस ओवर की तीसरी गेंद उन्होंने गुड लेंथ पर फेंकी। इस बटलर स्कूप करना चाहते थे, लेकिन गेंद लेग स्टंप पर लग गई। स्टंप बहुत दूर गया और बटलर को बगैर खाता खोले पवेलियन लौटना पड़ा। इस तरह बटलर IPL में पहली बार डक हुए।
बटलर IPL के 84 पारियों के बाद जीरो पर आउट हुए हैं। उनके बाद यह रिकॉर्ड श्रेयस अय्यर (82) और एमएस धोनी (78) के नाम है।
3. गिल ने पड्डीकल का कैच छोड़ा
दूसरी पारी में गुजरात के गेंदबाजों ने नई गेंद से 2 विकेट लेकर राजस्थान को बैकफुट पर धकेल दिया था। गुजरात के पास पांचवें ओवर में पड्‌डीकल का कैच पकड़ कर उन्हें दबाव लाने का चांस था। पर ऐसा नहीं हो पाया। दरअसल शमी गुजरात के लिए पांचवां ओवर कर रहे थे। ओवर की आखिरी गेंद उन्होंने ऑफ स्टंप पर फेंकी, जो पड्डीकल के बैट से लगकर फर्स्ट स्लिप में चली गई।
फर्स्ट स्लिप में खड़े शुभमन गिल कैच पकड़ नहीं पाए और पड्डीकल 12 रन के स्कोर पर नॉटआउट रहे। उन्होंने आगे पारी में हार्दिक पंड्या की बॉलिंग पर छक्का जड़ने के साथ 26 रन बनाए। गिल ने इससे पहले यशस्वी जायसवाल का शानदार कैच पकड़ा था।
4. सैमसन ने राशिद को 3 लगातार छक्के लगाए
राजस्थान ने 178 रन के चेज में 55 रन पर ही 4 विकेट गंवा दिए थे। यहां से संजू सैमसन ने शिमरन हेटमायर के साथ पार्टनरशिप कर टीम को मैच में बनाए रखा। उन्होंने 13वें ओवर की दूसरी, तीसरी और चौथी गेंद पर राशिद खान को 3 लगातार छक्के भी लगाए। वह इस सीजन में राशिद की गेंद पर ऐसा करने वाले पहले बैटर बने।
राशिद गुजरात के बेस्ट बॉलर हैं। 5 मैचों में 11 विकेट लेकर वह पर्पल कैप की रेस में टॉप पर भी हैं। सैमसन ने अपनी पारी में कुल 6 छक्के लगाए, इनमें से 4 राशिद को ही लगाए। वह अंत में 18 साल के चाइनामैन गेंदबाज नूर अहमद की बॉल पर छक्का मारने की कोशिश में कैच आउट हुए, लेकिन आउट होने से पहले वह 32 गेंदों पर 60 रन बना चुके थे।
5. रनआउट होने से बचे हेटमायर ने मैच जिताया
26 गेंद पर 56 रन की नॉटआउट पारी खेलने वाले राजस्थान के शिमरन हेटमायर प्लेयर ऑफ द मैच बने। उन्होंने अपनी पारी में 2 चौके और 5 छक्के लगाए। उन्होंने ही आखिर में ध्रुव जुरेल और रविचंद्रन अश्विन के साथ पार्टनरशिप कर अपनी टीम को 3 विकेट से रोमांचक जीत दिलाई।
हेटमायर पारी के 17वें ओवर में दूसरा रन लेने की कोशिश में रन आउट होने से बचे थे। उनका बैट अहम मौके पर क्रीज के अंदर आ गया था। अगर वह रनआउट हो जाते तो मैच का नतीजा कुछ और भी हो सकता था।
